[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 25.9.2008 г

COM(2008) 574 окончателен

Предложение за

РЕШЕНИЕ НА СЪВЕТА

относно позицията на Европейската общност в рамките на Комитета на посланиците АКТБ-ЕО във връзка с решението за разпределение на средства за Сомалия от десетия Европейски фонд за развитие

(представена от Комисията)

ОБЯСНИТЕЛЕН МЕМОРАНДУМ

Сомалия беше член на групата от държави от Африка, Карибския и Тихоокеанския басейн (наричана по-нататък „АКТБ“) до края на 1991 г., когато нейното правителство бе свалено. Оттогава Сомалия не е в състояние да състави законно правителство и впоследствие да ратифицира Споразумението за партньорство АКТБ-ЕО между Общността, държавите-членки и АКТБ, подписано на 23 юни 2000 г. в Котону и преразгледано на 25 юни 2005 г. Съгласно информацията, предоставена от Генералния секретариат на Съвета преразгледаното споразумение влезе в сила на 1 юли 2008 г. Член 93, параграф 6 от Споразумението за партньорство АКТБ-ЕО предвижда, че „Съветът на министрите може да реши да предостави специална подкрепа на държавите от АКТБ, страни по предходни конвенции АКТБ-ЕО, които поради липсата на редовно създадени правителствени институции не са могли да подпишат или ратифицират това споразумение“.

Въз основа на критериите за разпределяне на средства, приети с Решение C(2007) 3617 на Комисията от 1 август 2007 г., с Решение C(2007) 5223 на Комисията от 30 октомври 2007 г. беше определена сума от 212 млн. EUR за дейности, които могат да бъдат планирани (финансов пакет А), и сума от 3,8 млн. EUR — за непредвидени нужди (финансов пакет Б). Това разпределяне следва да бъде потвърдено от Съвета на министрите АКТБ-ЕО.

Специалната програма 2008—2013 г. за подпомагане на Сомалия, определяща програмите, които предстои да бъдат осъществени чрез това финансиране, както и документа за стратегията 2008—2013 г. на ЕС+ Норвегия по отношение на Сомалия, бяха одобрени на 10 юни от държавите-членки в Комитета на Европейския фонд за развитие.

Комисията предлага Съветът да приеме приложеното решение, отнасящо се до позицията, която трябва да бъде изразена от името на Европейската общност, в рамките на Комитета на посланиците АКТБ-ЕО.

Предложение за

РЕШЕНИЕ НА СЪВЕТА

относно позицията на Европейската общност в рамките на Комитета на посланиците АКТБ-ЕО във връзка с решението за разпределение на средства за Сомалия от десетия Европейски фонд за развитие

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейскaтa общност, и по-специално член 300, параграф 2 от него,

като взе предвид предложението на Комисията,

като има предвид, че:

1. С Решение № 3/2001 на Съвета на министрите АКТБ-ЕО от 20 декември 2001 г.[1] сумата от 150 млн. EUR беше определена за финансово сътрудничество със Сомалия за развитие за периода до края на 2007 г. от осмия и деветия Европейски фонд за развитие (ЕФР) в съответствие с член 93, параграф 6 от Споразумението за партньорство АКТБ-ЕО. Тази разпоредба позволява на Съвета на министрите АКТБ-ЕО да предостави специална подкрепа на държави от АКТБ, страни по предходни конвенции между АКТБ и ЕС, които поради отсъствието на нормално създадени правителствени институции не са могли да подпишат или ратифицират настоящото споразумение;

2. С Решение № 3/2007 на Съвета на министрите АКТБ-ЕО от 25 май 2007 г. за изменение на Решение № 3/2001[2] тези средства, определени за Сомалия, бяха увеличени с 39 млн. EUR от деветия ЕФР;

3. Преразгледаното споразумение за партньорство АКТБ-ЕО[3], включително многогодишната финансова рамка за 2008—2013 г., съдържаща се в приложение I Б от него[4], влезе в сила на 1 юли 2008 г. Член 93, параграф 6 от него все още е в сила за Сомалия;

4. За да се продължи подкрепата за населението на Сомалия е необходимо да се определят средства за тази цел от десетия ЕФР, който ще обхване периода 2008—2013 г.

Сомалия следва да получи ресурси от десетия ЕФР, сравними по размер с тези, определени за страните от групата на АКТБ, които са ратифицирали споразумението за партньорство АКТБ-ЕО. В случай че Сомалия беше включена в модела за определяне на помощи на десетия ЕФР[5], който се основава върху критерии за нуждите и резултатите, посочени в член 3 от приложение IV към Споразумението за партньорство АКТБ-ЕО, сумата, определена за нея, би възлязла на 212 млн. EUR за макроикономическа подкрепа, секторни политики, програми и проекти в подкрепа на основните или страничните области на подпомагане от Общността и 3,8 млн. EUR за покриване на непредвидени нужди, както е посочено в същия член; следователно равни по размер суми следва да бъдат осигурени за специална подкрепа;

5. Европейската общност следва да подкрепи разпределението на средства от ЕФР за Сомалия;

РЕШИ:

Член единствен

Позицията на Общността в Комитета на посланиците АКТБ-ЕО по отношение на разпределението на средства за Сомалия от десетия ЕФР е в подкрепа на приложения проект за решение на Съвета на министрите АКТБ-ЕО.

Съставено в Брюксел на […] година.

За Съвета:

Председател [...]

ПРИЛОЖЕНИЕ

Проект на решение на Съвета на министрите АКТБ-ЕО относно разпределението на ресурси за Сомалия от десетия Европейски фонд за развитие

СЪВЕТЪТ НА МИНИСТРИТЕ АКТБ-ЕО,

като взе предвид Споразумението за партньорство АКТБ-ЕО, подписано в Котону на 23 юни 2000 г. и изменено в Люксембург на 25 юни 2005 г.[6], и по-специално член 93, параграф 6 от него,

като има предвид, че:

6. С Решение № 3/2001 на Съвета на министрите АКТБ-ЕО от 20 декември 2001 г.[7] сумата от 150 млн. EUR беше определена за финансово сътрудничество със Сомалия за развитие за периода до края на 2007 г. от осмия и деветия Европейски фонд за развитие (ЕФР) в съответствие с член 93, параграф 6 от Споразумението за партньорство АКТБ-ЕО, който позволява на Съвета на министрите АКТБ-ЕО да предостави специална подкрепа на държави от АКТБ, страни по предходни споразумения АКТБ-ЕО, които поради отсъствието на нормално създадени правителствени институции не са могли да подпишат или ратифицират настоящото споразумение;

7. С Решение № 3/2007 на Съвета на министрите АКТБ-ЕО от 25 май 2007 г. за изменение на Решение № 3/2001[8] тези средства, определени за Сомалия, бяха увеличени с 39 млн. EUR от деветия ЕФР;

8. Преразгледаното споразумение за партньорство АКТБ-ЕО[9], включително многогодишната финансова рамка за 2008—2013 г., съдържаща се в приложение IБ от него, влезе в сила на 1 юли 2008 г. Член 93, параграф 6 от него все още е в сила за Сомалия;

9. За да се продължи подкрепата за населението на Сомалия е необходимо да се определят средства за тази цел от десетия ЕФР, който ще обхване периода 2008—2013 г.

10. Сомалия следва да получи ресурси от десетия ЕФР, сравними по размер с тези, определени за страните от групата на АКТБ, които са ратифицирали споразумението за партньорство АКТБ-ЕО. В случай че Сомалия беше включена в модела за разпределение на помощи на десетия ЕФР[10], който се основава върху критерии за нуждите и резултатите, посочени в член 3 от приложение IV към Споразумението за партньорство АКТБ-ЕО, сумата, определена за нея, би възлязла на 212 млн. EUR за макроикономическа подкрепа, секторни политики, програми и проекти в подкрепа на основните или страничните области на подпомагане от Общността и 3,8 млн. EUR за покриване на непредвидени нужди, както е посочено в същия член; следователно равни по размер суми следва да бъдат осигурени за специална подкрепа;

11. На срещата си на 25 май 2007 г. Съветът на министрите на АКТБ-ЕО се съгласи да предаде на Комитета на посланиците пълномощията си за завършване на работата по преразглеждането на специалната подкрепа за Сомалия в рамките на десетия ЕФР;

РЕШИ:

Член 1

12. Сумата от 215,8 млн. EUR се заделя от резерва за национално и регионално сътрудничество на десетия Европейски фонд за развитие за специална подкрепа в полза на Сомалия в съответствие с член 93, параграф 6 от Споразумението за партньорство АКТБ-ЕО. От тази сума:

а) 212 млн. EUR се използват за институционално изграждане и дейности по икономическо и социално развитие, като се отчитат специално нуждите на най-уязвимите слоеве от населението. Това разпределение на средствата се планира според специална стратегия за помощ;

б) 3,8 млн. EUR се използват за покриване на непредвидени нужди като помощ при спешни случаи, когато подкрепата не може да бъде финансирана от бюджета на ЕС.

13. Комисията изпълнява функциите на национален разпоредител с бюджетни кредити за планирането и реализирането на настоящото разпределение на средства в съответствие с член 4, параграф 5 от приложение IV към Споразумението за партньорство АКТБ-ЕО.

Член 2

Европейската комисия се приканва да вземе необходимите мерки за изпълнение на настоящото решение.

Член 3

Настоящото решение влиза в сила в деня на приемането му.

Съставено в Брюксел на […] година.

За Съвета на министрите АКТБ-ЕО:

Председател на Комитета на посланиците АКТБ-ЕО [...]

[1] OВ L 56, 27.2.2002 г., стр. 23.

[2] OВ L 175, 5.7.2007 г., стр. 36.

[3] OВ L 209, 11.8.2005 г., стр. 27.

[4] ОВ L 247, 9.9.2006 г., стр. 22.

[5] C(2007) 3617, 1.8.2007 г.

[6] OВ L 209, 11.8.2005 г., стр. 27.

[7] OВ L 56, 27.2.2002 г., стр. 23.

[8] OВ L 175, 5.7.2007 г., стр. 36.

[9] OВ L 209, 11.8.2005 г., стр. 27.

[10] C(2007)3617, 1.8.2007 г.